Artisti Musta Barbaari vastasi Maria Veitolan haastattelussa MTV3:lla rasismikorttisyytöksiin.

Musta Barbaari vieraili perjantai-iltana Maria Veitolan haastateltavana televisiossa. Arkistokuva. JENNI GÄSTGIVAR

Musta Barbaari sanoi, että hänen ulostulonsa poliisin toiminnasta ei ollut julkisuustemppu. Hän vieraili Enbuske, Veitola ja Salminen -ohjelmassa.

Artisti on sitä mieltä, että suurimpaan osaan poliiseista voi Suomessa luottaa. Hänen mielestään totuuden tapauksesta on tultava esiin.

Mustan Barbaarin mielestä kuulusteluhuoneessa on kuulusteltu hänen äitiään ja siskoaan johdattelevasti. Tilanne on eskaloitunut hänen mielestään silloin, kun muut eivät ole olleet paikalla.

Mustan Barbaarin äidin mukaan poliisi muun muassa sylki tämän päälle.

– Suomen poliisi valitettavasti pakottaa poliiseja tekemään systemaattista rasismia, mies sanoo.

Barbaarin mielestä rasistista on ulkomaalaisvalvonta, sillä poliisi kiinnittää huomiota nimenomaan ulkomaalaisen näköisiin. Ongelma on Barbaarin mukaan siinä, että ei voida tietää, kuka on ulkomaalainen.

– Suomalainen voi näyttää ihan miltä tahansa, mies sanoi Veitolan haastattelussa.

Räppärin mukaan hänen äitinsä ja siskonsa ovat olleet mediamyllytyksestä ahdistuneita.

Musta Barbaari julkaisi kesällä Facebookissa päivityksen siitä, kun siviilipoliisit pysäyttivät hänen äitinsä ja siskonsa illanvieton päätteeksi Helsingin keskustassa. Poliisit vaativat naisten passeja nähtäväksi, mutta eivät kertoneet syytä tarkistukselle.